כיאל במדי סלטיק, 2012
**בִּירַם כיאל** (בערבית: **بيرم كيال**; נולד ב-2 במאי 1988) הוא כדורגלן ערבי-ישראלי, המשחק בעמדת הקשר האחורי בבני סכנין מליגת העל.

קריירת מועדונים
---------------

כיאל נולד בכפר ג'דיידה, ישראל, למשפחה ערבית-מוסלמית, והחל לשחק כדורגל במחלקת הנוער של הפועל בני-ג'דידה, עד אשר עבר ב-2006 לקבוצת הנוער של מכבי חיפה. עוד בהיותו שחקן נוער ערך את הופעת הבכורה שלו בליגת העל ב-6 במאי 2006 מול מכבי פתח תקווה. הוא היה אחד השחקנים הבולטים בקבוצת הנוער, ובסיום עונת 2006/2007 נבחר לשחקן המצטיין בקבוצה. בטורניר הנוער בוויארג'יו שבאיטליה היה השחקן המוביל, וכבש את שני השערים בניצחון קבוצתו על קבוצת הנוער של פיורנטינה. משחק זה גרר תגובות אוהדות מעיתוני ספורט איטלקיים, שהתייחסו גם לעובדת היותו מוסלמי המשחק בקבוצה ישראלית.

בעונת 2008/2009 תפס מקום של קבע בהרכב מכבי חיפה בתפקיד הקשר האחורי. בנוסף לתפקידו בהגנה הרבה להצטרף להתקפה, בישל מספר שערים ואף כבש שער בניצחון 0–3 על הכח עמידר רמת גן. הוא סיים עונה זו עם ארבעה שערים וחמישה בישולים, וסייע לקבוצתו לזכות באליפות ליגת העל. בעונת 2009/2010 היה חלק חשוב בהעפלת חיפה לשלב הבתים של ליגת האלופות של אופ"א, בפעם השנייה בתולדות המועדון.

בקיץ 2010 עבר לקבוצת סלטיק מליגת העל הסקוטית, ותפס מקום בהרכב הראשון במשחקי הקבוצה. באוקטובר 2010 עבר ניתוח בשרירי הבטן שבעקבותיו נעדר כחודשיים מהמגרשים. לאחר שובו הפגין יכולת טובה ואף נבחר לשחקן המצטיין של חודש ינואר 2011 בליגה הסקוטית. באפריל 2011, במשחק של סלטיק נגד סנט מירן, פתח כקפטן הקבוצה. באותו חודש כבש את שערו הראשון במדי סלטיק. בעונתו הראשונה בקבוצה זכה עמה בגביע הסקוטי. בעונת 2011/2012 זכה עם סלטיק באליפות נוספת, אף על פי שהיה פצוע במשך רוב העונה והחמיץ משחקים רבים.

בעונת 2012/2013 זכה עם סלטיק בדאבל, ובעונת 2013/2014 כבש את שערו הראשון בליגת האלופות, בניצחון 2–1 על אייאקס אמסטרדם במסגרת שלב הבתים של המפעל. בתום עונה זו זכה עם הקבוצה באליפות שלישית ברציפות.

ב-29 בינואר 2015 חתם בקבוצת ברייטון אנד הוב אלביון מליגת המשנה באנגליה. ב-7 בפברואר 2015 ערך את הופעת הבכורה שלו במועדון, כשעלה כמחליף בהפסד 2–3 לנוטינגהאם פורסט, ובאותו משחק כבש את שער הבכורה שלו. בתום עונת 2016/2017 עלה עם הקבוצה לפרמייר ליג האנגלית, ובעונת 2017/2018 ערך 19 הופעות בליגה הבכירה באנגליה. ב-20 באוקטובר 2018 כבש את שער הבכורה שלו בפרמייר ליג, בניצחון החוץ 1–0 על ניוקאסל יונייטד, ובסך הכול ערך 18 הופעות בעונת 2018/2019.

ב-8 באוגוסט 2019, הושאל לעונה אחת לצ'רלטון אתלטיק מליגת המשנה האנגלית. ב-14 בספטמבר 2019 ערך את הופעת הבכורה שלו במועדון, כשנכנס כמחליף בהפסד 0–1 לברמינגהאם סיטי.

ב-17 בנובמבר 2020, לאחר עשור, חזר לישראל וחתם לשלוש שנים בבני סכנין מליגת העל. את שער הבכורה כבש ב-28 בינואר 2021 והעניק לקבוצתו ניצחון 0–1 על הפועל באר שבע.

ב-2 בספטמבר 2023, במהלך משחק ליגה מול הפועל פתח תקווה, נפצע כיאל בצורה קשה ברגלו לאחר תיקול של בלם היריבה ג'ימי אלכסיס, שהורחק בכרטיס אדום ישיר בשל הפגיעה בו.

קריירה בינלאומית
----------------

שיחק במסגרת קבוצות הגיל השונות של נבחרות ישראל מאז שנת 2004, ועד לפרישתו מהנברחת הבוגרת בשנת 2021. בתחילה במסגרת נבחרת הנערים של ישראל עד גיל 17, ומשנת 2006 שיחק גם בנבחרת הנוער עד גיל 19.

באוגוסט 2007 זומן לסגל הנבחרת הצעירה עד גיל 21. את הופעת הבכורה במדי הנבחרת הצעירה ערך במסגרת מול אוקראינה עד גיל 21. שותף גם במשחק הגמר מול סרביה עד גיל 21 בו ניצחה הנבחרת הצעירה, וזכתה בטורניר לובנובסקי האוקראיני.

במהלך מוקדמות יורו 2008 זומן לסגל הנבחרת הבוגרת של ישראל, אך לא-זכה לשחק באותה עת. את ההופעה הראשונה שלו בבוגרים של נבחרת ישראל ערך ב-6 בספטמבר 2008, במשחק הראשון של קמפיין מוקדמות מונדיאל 2010 מול שווייץ. ב-11 באוקטובר 2008 פתח לראשונה בהרכב הנבחרת הבוגרת בניצחון 3–1 על לוקסמבורג, במשחק בו בישל שני שערים. ב-26 במרץ 2011 הבקיע את שערו הראשון בנבחרת הבוגרת, בניצחון 2–1 על לטביה במסגרת מוקדמות יורו 2012, שהיה גם שער הניצחון במשחק.

ב-16 בנובמבר 2021 הודיע על פרישה מהנבחרת.

חיים אישיים
-----------

ב-2014 במהלך מבצע צוק איתן של צה"ל, כיאל כשחקן נבחרת ישראל באותה עת פרסם תצלום שלו ברשתות החברתיות עם דגלי פלסטין ביציעים ברקע ממשחק שלו במדי סלטיק הסקוטית. בעקבות כך שספג ביקורת, ואף לא זומן למשחקי הנבחרת במשך זמן מה על-ידי המאמן הלאומי אלי גוטמן, כיאל לבסוף נאלץ להסיר את התמונה.

נשוי למעצבת הפנים הערבייה-ישראלית, אנג'לה כיאל, ולהם שלושה ילדים.

תארים
-----

מכבי חיפה
* אליפות ישראל: 2005/2006, 2008/2009
* גביע הטוטו: 2007/2008

סלטיק
* אליפות סקוטלנד: 2011/2012, 2012/2013, 2013/2014
* הגביע הסקוטי: 2010/2011, 2012/2013

סטטיסטיקות קריירה
-----------------

### מועדונים

נכון ל-26 בדצמבר 2021

| מועדון | עונה | ליגה | גביע | גביע הליגה | אירופה | סך הכל |
| --- | --- | --- | --- | --- | --- | --- |
| הופעות | שערים | הופעות | שערים | הופעות | שערים | הופעות | שערים | הופעות | שערים |
| **מכבי חיפה** | 2005/2006 | 2 | 0 | 0 | 0 | 0 | 0 | 0 | 0 | 2 | 0 |
| 2006/2007 | 4 | 0 | 2 | 0 | 0 | 0 | 0 | 0 | 6 | 0 |
| 2007/2008 | 29 | 1 | 3 | 0 | 2 | 0 | 2 | 0 | 36 | 1 |
| 2008/2009 | 30 | 4 | 4 | 0 | 5 | 1 | 0 | 0 | 39 | 6 |
| 2009/2010 | 27 | 1 | 4 | 0 | 1 | 0 | 10 | 0 | 41 | 1 |
| סך הכל | 92 | 6 | 13 | 0 | 8 | 1 | 12 | 0 | 124 | 8 |
| **סלטיק** | 2010/2011 | 21 | 2 | 5 | 0 | 2 | 0 | 2 | 0 | 30 | 2 |
| 2011/2012 | 19 | 0 | 0 | 0 | 2 | 0 | 7 | 0 | 28 | 0 |
| 2012/2013 | 27 | 0 | 5 | 0 | 1 | 0 | 8 | 0 | 41 | 0 |
| 2013/2014 | 13 | 0 | 0 | 0 | 0 | 0 | 7 | 1 | 20 | 1 |
| 2014/2015 | 6 | 0 | 0 | 0 | 0 | 0 | 7 | 0 | 13 | 0 |
| סך הכל | 85 | 2 | 10 | 0 | 5 | 0 | 31 | 1 | 130 | 3 |
| **ברייטון אנד הוב אלביון**  | 2014/2015 | 18 | 1 | 0 | 0 | 0 | 0 | 0 | 0 | 18 | 1 |
| 2015/2016 | 43 | 2 | 0 | 0 | 0 | 0 | 0 | 0 | 43 | 2 |
| 2016/2017 | 20 | 0 | 1 | 1 | 0 | 0 | 0 | 0 | 21 | 1 |
| 2017/2018 | 19 | 0 | 4 | 0 | 0 | 0 | 0 | 0 | 23 | 0 |
| 2018/2019 | 18 | 1 | 5 | 0 | 1 | 0 | 0 | 0 | 24 | 1 |
| 2019/2020 | 0 | 0 | 0 | 0 | 0 | 0 | 0 | 0 | 0 | 0 |
| סך הכל | 118 | 4 | 10 | 1 | 1 | 0 | 0 | 0 | 131 | 5 |
| **צ'רלטון את'לטיק** (השאלה) | 2019/2020 | 6 | 0 | 0 | 0 | 0 | 0 | 0 | 0 | 6 | 0 |
| סך הכל | 6 | 0 | 0 | 0 | 0 | 0 | 0 | 0 | 6 | 0 |
| **בני סכנין** | 2020/2021 | 20 | 3 | 1 | 0 | 0 | 0 | 0 | 0 | 21 | 3 |
| 2021/2022 | 14 | 4 | 1 | 0 | 0 | 0 | 0 | 0 | 15 | 4 |
| סך הכל | 32 | 7 | 2 | 0 | 0 | 0 | 0 | 0 | 36 | 7 |
| סך הכל בקריירה | 335 | 19 | 36 | 2 | 14 | 1 | 43 | 1 | 423 | 23 |

### נבחרת לאומית

| נבחרת | שנה | סך הכל |
| --- | --- | --- |
| הופעות | שערים |
| **ישראל** | 2008 | 5 | 0 |
| 2009 | 7 | 0 |
| 2010 | 3 | 0 |
| 2011 | 6 | 1 |
| 2012 | 2 | 0 |
| 2013 | 2 | 0 |
| 2014 | 1 | 0 |
| 2015 | 3 | 0 |
| 2016 | 2 | 0 |
| 2017 | 1 | 0 |
| 2018 | 6 | 1 |
|  | 2019 | 5 | 0 |
|  | 2020 | 3 | 0 |
|  | 2021 | 1 | 0 |
| סך הכל בקריירה | 45 | 2 |
|

קישורים חיצוניים
----------------

ויקישיתוף מדיה וקבצים בנושא **בירם כיאל** בוויקישיתוף
* בירם כיאל, ברשת החברתית אקס (טוויטר)
* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* פרופיל, באתר ESPN
* עמוד השחקן באתר הרשמי של מכבי חיפה
* בעז גורן, ‏עיר בירם: כיאל כבש את גלאזגו בעונת הבכורה, באתר ONE‏, 10 ביוני 2011

הערות שוליים
------------

1. ↑  יונתן הללי, בירם כיאל: אני ובקהאם, יש בינינו משהו, באתר nrg‏, 28 באוגוסט 2008
2. ↑  יצחק הברמן, בירם כיאל נבחר למצטיין במחלקת הנוער של מכבי חיפה, באתר מכבי חיפה, 19 ביוני 2007
3. ↑  עדי סרדס, 'קוריירה דה לה סרה': "בירם כיאל מזכיר את כריסטאנו רונאלדו", באתר ynet, 08 בפברואר 2007
4. ↑  יצחק הברמן, ה"גזטה דלי ספורט" התלהב מחיפה: פיורנטינה טבעה בדממה, באתר מכבי חיפה, 8 בפברואר 2007
5. ↑  תומר לוי, ‏תומר חמד ובירם כיאל הושאלו לצ'רלטון, באתר ערוץ הספורט, 8 באוגוסט 2019
6. ↑  יגאל גולדשטיין, ‏כפי שנחשף לראשונה: כיאל חתם בבני סכנין, באתר ערוץ הספורט, 17 בנובמבר 2020
7. ↑  שלמה וייס‏, "ג'ימי אלכסיס צריך להיות מורחק ליותר משחקים משחקן שהרביץ", באתר וואלה!‏, 3 בספטמבר 2023
8. ↑  בירם כיאל הודיע על פרישה מנבחרת ישראל, באתר ערוץ הספורט, 16 בנובמבר 2021
9. ↑  בירם כיאל פירסם תמונה שלו עם דגלי פלסטין ברקע, באתר וואלה!‏, 24 ביולי 2014
10. ↑
11. ↑
12. ↑  BERAM KAYAL, www.instagram.com